Φρανκ Λεμπέφ

Ο Φρανκ Λεμπέφ, γεννημένος στις 22 Ιανουαρίου 1968 στην Μασσαλία, είναι Γάλλος πρώην διεθνής ποδοσφαιριστής ο οποίος αγωνιζόταν στην θέση του αμυντικού. Έπειτα από το επαγγελματικό του ντεμπούτο στην Σταντ Λαβαλουά, μεταγράφηκε στην ΡΚ Στρασμπούρ και στην συνέχεια στην Τσέλσι ΦΚ. Με την τελευταία, κατέκτησε το 1998 το Κύπελλο Κυπελλούχων Ευρώπης και το Ευρωπαϊκό Σούπερ Καπ, καθώς και δύο Κύπελλα Αγγλίας το 1997 και το 2000.

Είχε συνολικά πενήντα συμμετοχές για τέσσερα τέρματα με την Εθνική Γαλλίας και κατέκτησε το Παγκόσμιο Κύπελλο του 1998, το Ευρωπαϊκό Πρωτάθλημα Εθνών του 2000 και το Κύπελλο Συνομοσπονδιών του 2001.

Αφότου αποσύρθηκε από την ενεργό αγωνιστική δράση του ποδοσφαίρου, έχει διατελέσει ηθοποιός στο θέατρο και τον κινηματογράφο, καθώς και ποδοσφαιρικός σχολιαστής σε ραδιόφωνο και τηλεόραση.

Βιογραφία

Ποδοσφαιριστής 

Ο Φρανκ Λεμπέφ μεγάλωσε στο Σαιν-Σιρ-συρ-Μερ, ένα χωριό της Προβηγκίας. Οι γονείς του είναι ιδιοκτήτες μικρής οικογενειακής επιχείρησης τοποθέτησης σωμάτων θέρμανσης. Ο πατέρας του, ο οποίος ήταν προπονητής της ομάδας νέων του χωριού, τον έμαθε στο ποδόσφαιρο από την πιο μικρή του ηλικία. Καταφέρνοντας να αναδειχτεί ποδοσφαιρικά στην ΡΚ Στρασμπούρ, αποκτήθηκε το 1996 από την Τσέλσι για ένα ποσό κοντά στα 3 εκατομμύρια €. Επέστρεψε στην Γαλλία, για λογαριασμό της Ολιμπίκ Μαρσέιγ, πέντε χρόνια αργότερα, προτού ολοκληρώσει την καριέρα του στο Κατάρ το διάστημα μεταξύ 2003 και 2005. 

Μετρά συνολικά 50 διεθνείς συμμετοχές με την Εθνική Γαλλίας (για 4 τέρματα), με την οποία κατέκτησε το Παγκόσμιο Κύπελλο του 1998. Δύο χρόνια αργότερα, κατέκτησε το Euro 2000, καθώς και το Κύπελλο Συνομοσπονδιών του 2001.

Σχολιαστής 
Μετά την απόσυρσή του από την ενεργό αγωνιστική δράση, ο Λεμπέφ σχολίαζε αρκετά συχνά ποδοσφαιρικές αναμετρήσεις που μεταδίδονταν τηλεοπτικά. 

Για το Παγκόσμιο Κύπελλο του 2006 στην Γερμανία και στο Euro 2008 στην Ελβετία και την Αυστρία, το M6 τον ενέταξε στο δυναμικό του για τον σχολιασμό των αναμετρήσεων μαζί με τον Τιερί Ρολάν. Για το Παγκόσμιο Κύπελλο του 2010 στη Νότια Αφρική, ήταν το TF1 που τον ενέταξε στο δυναμικό του ως σχολιαστή των αναμετρήσεων στη Νότια Αφρική, μαζί με τον Κριστόφ Ζαμό. 

Το 2010, παρουσίαζε στο Eurosport την εκπομπή Tour d'Europe, η οποία επικεντρωνόταν στα Προκριματικά του Euro 2012. Μαζί του, στην παρουσίαση της εκπομπής, ήταν οι Γκιγιώμ Ντι Γκρατσιά και Ζαν-Λυκ Αριμπάρ. Στα τέλη του 2011, ανέλαβε τον σχολιασμό του Παγκοσμίου Κυπέλλου Συλλόγων για λογαριασμό του NT1. 

Διετέλεσε, επίσης, σχολιαστής για λογαριασμό του καναλιού NEO SPORT στο Μουμπάι της Ινδίας το 2012 για το Ευρωπαίκό Πρωτάθλημα Ποδοσφαίρου. 300 εκατομμύρια τηλεθεατές τον παρακολουθούσαν κάθε βράδυ μέσω του τηλεοπτικού τους δέκτη.

Συνεργάζεται, ακόμη, από το 2007, με το αμερικανικό τηλεοπτικό δίκτυο ESPN.

Ηθοποιός 

Το 2004, αναχώρησε για το Λος Άντζελες των ΗΠΑ, επιθυμώντας να ξεκινήσει καριέρα στον κινηματογράφο. Εκεί παρακολούθησε μαθήματα στο Lee Strasberg Institute του Λος Άντζελες, διατηρώντας, ωστόσο, μια σχετική ανωνυμία. Το διάστημα 2009-2010, παρήγαγε μια ταινία, το Programmed, το οποίο γυρίστηκε τον Σεπτέμβριο του 2010 στο Λος Άντζελες.

Διακρίσεις 
Μετά το Παγκόσμιο Κύπελλο του 1998, έλαβε τον τίτλο του Chevalier (Ιππότη) της Λεγεώνας της Τιμής το 1998.

Παραπομπές

Εξωτερικοί σύνδεσμοι 

 Επίσημη ιστοσελίδα του Φρανκ Λεμπέφ
 Προφίλ του Φρανκ Λεμπέφ στην ιστοσελίδα της FFF
 

Ποδοσφαιριστές Εθνικής Γαλλίας
Ποδοσφαιριστές Σταντ Λαβαλουά
Ποδοσφαιριστές ΡΚ Στρασμπούρ
Ποδοσφαιριστές Τσέλσι ΦΚ
Ποδοσφαιριστές Ολιμπίκ Μαρσέιγ
Γάλλοι αθλητικοί σχολιαστές
Ιππότες της Λεγεώνας της Τιμής
Αμυντικοί ποδοσφαιριστές
Ποδοσφαιριστές Αλ Γουακρά ΣΚ
Γάλλοι άνδρες ηθοποιοί κινηματογράφου
Γάλλοι άνδρες ηθοποιοί τηλεόρασης
Παίκτες νικητές Παγκοσμίου Κυπέλλου ποδοσφαίρου FIFA
Παίκτες νικητές Ευρωπαϊκού Πρωταθλήματος Ποδοσφαίρου
Παίκτες νικητές Κυπέλλου Συνομοσπονδιών FIFA